奉酬春卿資政給事見寄并貺法酒
作者：劉敞
朝代：宋

paragraphs: 王甸雄三輔，侯邦重百城。
公雖縱談笑，人自服神明。
烹幹元和正，陶鎔庶物精。
優游破餘地，灑落動高情。
訟比甘棠息，居無吠犬驚。
勤追頖宫學，繼出汝南評。
風雅移方俗，弦歌溢頌聲。
忘年及晚輩，與進絕諸生。
預列登堂拜，陪參别乘行。
襟懷向客盡，風彩照人清。
弧矢親觀德，滄浪並濯纓。
宴餘花爛漫，獵罷雪縱横。
末節形骸外，良辰樂賞并。
西曹寛吏讁，東閣借賓榮。
密席眀金炬，佳人出玉笙。
聽歌濃黛斂，看舞小腰輕。
敢謂招攜訊，由來許與誠。
會知私坎井，未可屈長鯨。
鳳尾騰中詔，麟符寄别京。
去思邈已遠，陳迹浩難平。
叩叩煩書禮，悠悠想旆旌。
何時命霖雨，舉世望阿衡。
逸唱回春藻，深衷釋吝萌。
自然心醉久，那在酒如餳。